Mon ikke de fleste fodboldspillere med landsholdspotentiale har Åge Hareides nummer kodet ind på mobilen? Og mon ikke det kilder lidt i maven, når telefonen bimler, og skærmen fortæller, at det er landsholdstræneren i den anden ende? AaB'eren Nicolaj Thomsen skal i hvert fald i gang med at pakke støvlerne, for Hareide har udtaget ham til landsholdstruppen, der skal spille mod Island og Skotland henholdsvis den 24. marts i Herning og den 29. i Glasgow. Nicolaj Thomsen fik i november 2014 sin A-landsholdsdebut på udebane mod Rumænien og er herudover noteret for 32 U-landskampe for Danmark. - Nicolaj Thomsen er en interessant spiller for os, som vi gerne vil se nærmere på, hvilket er blevet muligt efter Krohn-Dehlis afbud, fortæller landstræner Åge Hareide til dbu.dk.

Referat:
AaB'eren støder til landsholdet efter afbud fra Michael Krohn-Dehli.